text: Bolstad:- Stor belastning å avfyre skudd som tar liv
  
  Én person drept – politimann alvorlig skadet etter skyting ved Hamar
  
  OTTESTAD/OSLO (VG) Da politiet rykket ut på et oppdrag i Ottestad, åpnet en mann ild mot politiet. Patruljen besvarte ilden og gjerningsmannen ble drept, ifølge politiet.
  
  Oppdatert 26. september 2015
  
  Artikkelen er over fire år gammel
  
  Det var lørdag formiddag at politiet fikk melding om en person som var ruset, og som fremsto ustabil. Personen befant seg på Ottestad ved Hamar, og informasjonen gjorde at politiet rykket ut.
  
  Utrykningen endte i en dramatisk skuddveksling der personen ble drept, og en politimann ble skutt. Gjerningsmannen ble bekreftet død på stedet. Lørdag ettermiddag og kveld jobber kriminalteknikere på stedet, og beboerne i blokken får foreløpig ikke komme inn i leilighetene sine.
  
  Vest-Oppland politidistrikt vil etterforske skuddløsningen mot tjenestemannen, mens politiets skudd mot gjerningsmannen skal etterforskes av Spesialenheten for politisaker.
  
  
  
  
  
  
  
  Mannen som nå er drept, var ifølge meldingen politiet fikk bevæpnet, opplyser stasjonssjef ved Hamar politistasjon, Bjørn Lier, til VG.
  
  Beskutt i fellesoppgangen
  
  Tre politimenn reiste til boligblokken, og ble beskutt ganske umiddelbart etter at de ankom, opplyser politiet. Skuddvekslingen skjedde innendørs, nærmere bestemt i blokkens fellesoppgang.
  
  
  
  – Patruljen ble nær sagt møtt i døra. De kom inn i felles oppgang i blokka, hvor de ble beskutt, forteller politijurist Henning Klauseie til Hamar Arbeiderblad.
  
  Politimannen som ble skutt, var ifølge politiet ikke den samme som skjøt og drepte gjerningsmannen. Stasjonssjef Lier forteller til VG at patruljen som rykket ut var væpnet i henhold til situasjonen.
  
  – Så vidt jeg vet foregikk dette i henhold til opplæring, sier Lier.
  
  Leder i Politiets fellesforbund, Sigve Bolstad, sier til Hamar Arbeiderblad at det er en stor belastning for en tjenestemann å avfyre skudd som tar liv.
  
  – Det var en tragisk episode med et tragisk utfall. Det har vært en stor påkjenning for de pårørende, både for den avdøde og politiets, sier han til VG.
  
  – Vi vil nå følge opp rutinene våre, og har tiltro til at settepolitikammeret og spesialenheten vil avklare det som skjedde under den tragiske hendelsen.
  
  Én drept: Rett før klokka 14 fikk politiet beskjed om at det var blitt skutt i eller ved en boligblokk i Ottestad. Foto: VG ,
  
  Politimann skadet
  
  Politimester Tormod Bakke beskriver på en pressekonferanse lørdag ettermiddag tjenestemannen som er blitt skutt som erfaren. Han skal ha blitt truffet utenfor den skuddsikre vesten.
  
  Ifølge Bakke har gjerningsmannen sannsynligvis skutt mot politiet med et håndvåpen.
  
  Politiet jobber med å varsle de pårørende til mannen som er drept.
  
  Politimannens skuddskader beskrives som alvorlige, men tilstanden hans er stabil og han er utenfor livsfare. Han kom raskt til Sykehuset Innlandet, avdeling Hamar, og ble så fløyet til Ullevål.
  
  Ifølge Kari-Anne Dobloug, kommunikasjonsrådgiver i Hedmark politidistrikt, var den skadede politimannen våken da han ankom sykehuset.
  
  Ekkel stemning
  
  – Jeg hørte et smell, men tenkte ikke noe over det før noen ringte og sa at det hadde vært skyting i blokken, sier Linda Therese Lundquist (26) til VG.
  
  Hun er en av naboene i blokken der skytingen foregikk i dag.
  
  – Jeg hørte bare ett smell, forteller hun
  
  Hun sier hun ikke vet hvem som har blitt skutt. Ingen av naboene har heller kjennskap til vedkommende.
  
  Flere av naboene VG har snakket med beskriver stemningen i nabolaget som ekkelt. De har mange spørsmål, men foreløpig er det få svar om hva som skjedde og hvorfor.
  
  – Vi kommer til å flytte nå, sier Lundquist.
  
  Avklart på stedet
  
  – Det sto en bevæpnet politimann utenfor blokken. Ambulanse sto fortsatt på stedet og etterforskningsbilen var der. Det var ganske stille. Det har tydeligvis foregått innendørs, for det var ikke noen sperringer utenfor, sier Henrik Fauskrud som var på stedet like etter at det skjedde.
  
  VG snakket med politiet på stedet etter hendelsen. Da betegnet de situasjonen som avklart og opplyste at det ikke skulle være farlig å oppholde seg i området.
  
  Klikk for å aktivere kartet
  
  Publisert: 26.09.15 kl. 14:32 Oppdatert: 26.09.15 kl. 21:43
  
  Les også
  
  Mer om Krim Politiet